**Diplomatinės tarnybos talentų programa**

**„Atrask SAVO talentą DIPLOMATIJAI“**

Užsienio reikalų ministerijos (toliau ‒ ministerija) Jaunųjų talentų programa „Atrask savo talentą diplomatijai“ ‒ proga magistro studijų studentams artimiau susipažinti su diplomato profesija ir įgyti naudingos darbo tarptautinių santykių srityje patirties. Programos dalyviai turi galimybę tobulėti ir kaupti naujas žinias, prisidėdami prie Lietuvai aktualių tarptautinių klausimų sprendimo ir projektų įgyvendinimo, organizuodami ir dalyvaudami susitikimuose ir tarptautinėse konferencijose. Tai leidžia programos dalyviams ne tik suvokti diplomato profesijos įvairiapusiškumą ir Lietuvos diplomatinės tarnybos užduočių įvairovę, bet ir išbandyti viską praktiškai

Dalyvauti Jaunųjų talentų programoje priimami magistro studijų studentai (atrankoje taip pat gali dalyvauti pretendentai, kurie baigė bakalauro ar magistro studijas ne vėliau kaip prieš 1 metus), ‒ Lietuvos Respublikos piliečiai, mokantys valstybinę lietuvių kalbą bei anglų kalbą ne žemesniu kaip B2 lygiu, turintys aukštąjį universitetinį arba jam prilygintą išsilavinimą, atitinkantys Lietuvos Respublikos teisės aktuose nustatytus reikalavimus, būtinus išduodant leidimą dirbti arba susipažinti su įslaptinta informacija, žymima slaptumo žyma „slaptai“.

Pretendentai kviečiami iki 2022 m. gruodžio 9 d. elektroninio pašto adresu talentai@urm.lt pateikti:

* laisvos formos motyvuotą prašymą leisti dalyvauti atrankoje (jame nurodant 1 ar 2 labiausiai dominančias ministerijos veiklos sritis), adresuotą Lietuvos Respublikos užsienio reikalų ministerijos Personalo vadybos ir delegavimo departamentui;
* gyvenimo aprašymą („Europass“ formatu) lietuvių kalba;
* galiojančio asmens dokumento, patvirtinančio asmens tapatybę ir pilietybę, kopiją;
* aukštąjį universitetinį arba jam prilygintą išsilavinimą patvirtinančio dokumento kopiją (pretendentai, kurie baigė studijas daugiau kaip prieš vienerius metus ir šiuo metu studijuoja magistrantūroje turi pateikti aukštosios mokyklos pažymą, patvirtinančią studijas aukštojoje mokykloje);
* dokumento, patvirtinančio anglų kalbos mokėjimo lygį, kopiją.

Pretendentai, atitikę reikalavimus, bus pakviesti į atrankos pokalbius, kurie vyks gruodžio ir sausio mėn. Geriausiai atrankoje pasirodžiusiems pretendentams bus pasiūlyta sudaryti terminuotą vienų metų darbo sutartį nuo 2023 m. vasario ar kovo mėn.

Papildoma informacija apie programą teikiama elektroninio pašto adresu talentai@urm.lt

\_\_\_\_\_\_\_\_\_\_\_\_\_\_\_\_\_\_